SET ปิดพุ่ง 6 จุด รับแรงเก็งกำไรกลุ่ม “อสังหาฯ” หลังแบงก์ชาติผ่อนคลายมาตรการ “LTV”
SET ปิดพุ่ง 6 จุด รับแรงเก็งกำไรกลุ่มอสังหาฯ หลังแบงก์ชาติผ่อนคลายมาตรการ “LTV” และยังมีกลุ่มไฟแนนซ์ หลังงบฯกลุ่มแบงก์ออกมาค่อนข้างดี สัปดาห์หน้าตลาดฯคงจะแกว่งตัวในกรอบ จากแรงเก็งกำไรตามงบฯแต่ละตัว-การฟื้นตัวเศรษฐกิจ โดยให้แนวรับ 1,630 แนวต้าน 1,660 จุด
21 ต.ค. 2564

นายวิจิตร อารยะพิศิษฐ์ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งแคบแต่ยังยืนในแดนบวกได้ แม้วอลุ่มเทรดโดยรวมจะบางก่อนที่จะหยุดหลายวัน ทั้งนี้หลักๆ มาจากแรงเก็งกำไรหุ้นในกลุ่มอสังหาริมทรัพย์ที่ปรับตัวขึ้นได้ดีทีเดียว ตอบรับการปลดล็อกมาตรการ LTV ของธนาคารแห่งประเทศไทย (ธปท.) ที่ได้ประกาศผ่อนคลายมาตรการ LTV สำหรับสินเชื่อที่อยู่อาศัยมาเป็น 100% ถึงสิ้นปี 65 ซึ่งเป็นการสร้าง Surprise ให้กับตลาดฯ
นอกจากนี้ยังมีแรงเก็งกำไรหุ้นในกลุ่มไฟแนนซ์ หลังจากที่งบฯของกลุ่มแบงก์ออกมาแล้วพบว่ามีรายได้จากหลักทรัพย์ทำได้ค่อนข้างดี ทำให้มีการเก็งกำไรกลุ่มหลักทรัพย์ไปด้วย แต่ก็มีแรงขายบ้างจากหุ้นในกลุ่มโรงพยาบาลขนาดกลาง และกลุ่มอิเล็กทรอนิกส์ ซึ่งลักษณะการเล่นเป็นการเล่นตามปัจจัยเฉพาะกลุ่ม ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบสลับกัน ขณะที่ตลาดในยุโรปเทรดบ่ายนี้ติดลบราว 0.3%
สำหรับแนวโน้มการลงทุนในสัปดาห์หน้า นายวิจิตร กล่าวว่า ตลาดฯคงจะแกว่งตัวในกรอบ โดยดัชนีฯมีโอกาสที่จะแกว่ง Sideway ถึง Sideway up จากแรงเก็งกำไรตามงบฯแต่ละตัว และเศรษฐกิจค่อย ๆ ฟื้นตัว โดยให้แนวรับ 1,630 จุด ส่วนแนวต้าน 1,660 จุด
อย่างไรก็ดีให้ติดตามความชัดเจนการเปิดประเทศ และการทยอยประกาศผลประกอบการของบริษัทจดทะเบียนในกลุ่ม Real Sector ส่วนนอกประเทศให้ติดตามการประชุมธนาคารกลางยุโรป (ECB) และการประชุมธนาคารกลางญี่ปุ่น (BOJ) ที่จะมีขึ้นในวันที่ 28 ต.ค.นี้ โดยใหัจับตาทิศทางเศรษฐกิจ และอัตราดอกเบี้ย
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,096.53 ล้านบาท ปิดที่ 141.50 บาท ลดลง 1.00 บาท
BBL มูลค่าการซื้อขาย 2,050.67 ล้านบาท ปิดที่ 122.00 บาท เพิ่มขึ้น 1.50 บาท
PTT มูลค่าการซื้อขาย 1,798.32 ล้านบาท ปิดที่ 40.00 บาท เพิ่มขึ้น 0.50 บาท
BANPU มูลค่าการซื้อขาย 1,643.95 ล้านบาท ปิดที่ 12.50 บาท เพิ่มขึ้น 0.20 บาท
SPALI มูลค่าการซื้อขาย 1,546.85 ล้านบาท ปิดที่ 21.60 บาท เพิ่มขึ้น 1.20 บาท
 